Pernille Rosenkrantz-Theil (EL), 2003-12-16:
Da vi første gang så det her forslag i Enhedslisten, blev vi faktisk positivt overrasket.
Vi troede, at det indvarslede en ny linje i regeringen, hvor man ville gå i gang med at stoppe skattehuller i stedet for at skabe nye, som man har gjort hidtil.
Men det skulle vise sig, at også det her forslag har været udsat for regeringens laden stå til-holdning i forhold til skattehuller, helt i overensstemmelse med den linje, den nuværende statsminister anlagde, da han selv var skatteminister: systematisk at undergrave skattegrundlaget ved at skabe nye skattehuller og ved intet at gøre ved gamle skattehuller eller at gøre det så sent, at man allerede er gået glip af milliardbeløb.
Herunder skal jeg selvfølgelig også nævne, at man ikke har fået ram på de multinationale selskaber, der stadig ikke betaler skat i Danmark. I over 2 år har regeringen haft det her forslag liggende i skuffen, mens pengene er fosset ud af statskassen.
Sagsforløbet vil nu blive undersøgt af en kommission, men for mig at se er der ikke nogen tvivl om, at ministeren og regeringen helt bevidst har ladet den her ladeport for skattetænkning stå på vid gab.
Prisen er blevet betalt af de mennesker, der er blevet ramt af regeringens nedskæringspolitik.
Så er der ikke indtægter til at betale velfærd, eller også skal regningen betales af de almindelige skatteydere i Danmark.
At ministeren er fuldstændig uvant med at lukke skattehuller, er sådan set blevet understreget af de ændringsforslag, vi har set i forløbet.
Først kommer der et ændringsforslag, så kommer der et ændringsforslag til ændringsforslaget, fordi man bliver ved med at misse skattehuller.
ganske simpelt fordi vi ikke vil fedtes ind i regeringens meget dårlige behandling af denne her sag, og fordi der ikke har været tid nok til, at vi har kunnet gå i dybden med konsekvenserne af de forskellige forslag.
Skatteministerens og regeringens evne og vilje til at sikre, at alle kommer til at bidrage til fællesskabet efter evne, må siges at være meget, meget lille.
Den har heller ikke overbevist os om, at statsministeren mener noget som helst alvorligt med den megen snak om konsekvens, i hvert fald ikke, når konsekvensen kunne risikere at ramme en af vennerne, for ikke at tale om, hvis konsekvensen skulle ramme statsministeren selv.
Nye skattehuller er kommet til undervejs, der er lovgivning, der åbner for, at virksomheder kan skubbe underskud foran sig i al evighed og dermed slippe for at betale skat.
Det er blevet gennemført af denne her regering, ligesom denne her regering har gennemført, at man ikke længere skal komme med kapitalforklaringer med det resultat, at Revisorforeningen slår fast, at der åbnes op for mere snyd og mere sort økonomi.
Det er regeringens politik, og det fortsætter regeringen med.
I Børsen i dag kan vi læse, hvad andre nedskæringer i forbindelse med skatten betyder.
I Børsen i dag slår man nemlig fast, at der ryger 100 stillinger i den kommunale skatteligning, og at der ryger 1.000 stillinger i den centrale skatteligning.
Vi ved - Århus Kommune har jo slået det fast ved at fastfryse antallet af ansatte - at det kommer til at koste skattekassen endnu flere kroner og dermed i sidste ende forringer velfærden.
Jeg synes, der skal sættes 10 streger under, at denne her regering underminerer indtægtsgrundlaget for fremtidens velfærdssamfund.
Trøsten er så, at vi ved, at valget kommer før eller siden, og vi tror på i Enhedslisten, at vælgerne har tænkt sig at belønne regeringen efter fortjeneste.